Hård kuling og tre meter høje bølger med skum på toppen. Torsdag bød på helt perfekte omgivelser for de åbne danske mesterskaber i Windsurf. - Vi skal have lidt bølger og noget vind, så vi er glade for betingelserne i dag, siger medarrangører Mads Bjørnå. Dagen i dag konkurrerer surferne i wavedisciplinen, og her lagde juniorerne i aldersgruppen 11-20 år ud. En af dem var Line Wittrup: - Det har været megasjovt. Der er masser af vind og megagode bølger derude, sagde hun. Teknik på bølgerne I wavedisciplinen handler det om tricks, og nærmere bestemt hvor svære tricks udøverne kan lande. Det er ikke blot de fascinerende ting i luften, der tæller. Også landingen er vigtig, lyder det fra Mads Bjørnå. Trods en vanskelig start på stævnet var Line Wittrup godt tilfreds med sin egen indsats efter anden runde. - Her i anden runde gik det meget bedre, og jeg fik lavet nogle gode hop, så jeg er meget tilfreds, siger hun, inden hun tilføjer, hvorfor sporten er så interessant. - Der er bare så meget energi i sporten, og man er pumpet med adrenalin, når man ligger derude. Derudover giver windsurf virkelig nogle tætte venskaber. I løbet af de næste tre dage vil 50 deltagere konkurrere i forskellige discipliner på vandet i Hanstholm. Og så vil der blive kåret en Danmarksmester i både Herre-, Dame- og Junior-kategorien.

Referat:
Dagens vejr gav tilfredse smil på læberne hos surferne i Hanstholm.